เซียนแนะทางฝ่าวิกฤต ใช้‘แบรนด์บุคคล’ช่วยตัดต้นทุนไม่จำเป็นทิ้ง
โพสต์ทูเดย์ &#8212; ผู้เชี่ยวชาญแนะแบรนด์บุคคลช่วยเสริมองค์กรได้ในเศรษฐกิจชะลอ พร้อมจับสัญญาณปัญหาให้ชัด เพื่อตัดต้นทุนไม่จำเป็น อย่าตัดค่าใช้จ่ายที่ช่วยสร้างกำไร
23 ก.ย. 2552

โพสต์ทูเดย์ — ผู้เชี่ยวชาญแนะแบรนด์บุคคลช่วยเสริมองค์กรได้ในเศรษฐกิจชะลอ พร้อมจับสัญญาณปัญหาให้ชัด เพื่อตัดต้นทุนไม่จำเป็น อย่าตัดค่าใช้จ่ายที่ช่วยสร้างกำไร 
นางเบรนดา เบนซ์ ผู้เชี่ยวชาญการสร้างแบรนด์ เปิดเผยในหัวข้อ “บริหารทักษะความสามารถในวิชาชีพ : วางตัวอย่างไรเพื่อความอยู่รอดบนจุดสูงสุดในภาวะเศรษฐกิจขาลง” ในงานฮาว ทู บิวท์ เอ พาวเวอร์เฮาส์ เพอร์ซันนัล แบรนด์ ที่โพสต์ทูเดย์และบางกอกโพสต์ร่วมจัด  ว่าการสร้างแบรนด์หรือตราสินค้าในตัวบุคคลให้เป็นที่จดจำได้ ถือเป็นการเพิ่มมูลค่าให้กับตัวบุคคลหรือพนักงาน และองค์กรไปพร้อมกัน เพื่อสร้างการสื่อสารกับกลุ่มลูกค้าหรือกลุ่ม เป้าหมายให้เกิดการจดจำ แม้ช่วงเศรษฐกิจไม่ปกติอย่างที่ผ่านมา ถึงบริษัทหรือองค์กรไม่มีความเคลื่อนไหวมาก แต่แบรนดิงตัวบุคคลสามารถเข้าถึงกลุ่มเป้าหมายช่วงนั้นได้มากกว่า
ส่วนแนวทางการสร้างแบรนด์ในตัวบุคคล เป็นการมุ่งไปถึงตัวปัจเจกบุคคลเฉพาะนั้นๆ เพื่อดึงศักยภาพหรือจุดเด่นของแต่ละคนมาสร้างแบรนด์ที่ดีเฉพาะของตนเอง ที่นำไปสู่การพัฒนาความก้าวหน้าทางอาชีพ ซึ่งแม้ว่าการสร้างแบรนด์บุคคลจะไม่ง่ายเหมือนกับการเปลี่ยนรูปแบบการแต่งตัว แต่ทุกคนสามารถสร้างตัวตนหรือแบรนด์เฉพาะตัวเองได้แม้แต่คนธรรมดา จากการที่ผู้อื่นรับรู้ นึกคิด และรู้สึกกับเราในแบบที่บุคคลนั้นๆต้องการได้โดยไม่เปรียบเทียบกับคนอื่น
“ปัญหาของการสร้างแบรนด์ในตัวบุคคลส่วนใหญ่ คือ แม้ส่วนตัวไม่ต้องการส่งเสริมชื่อเสียงของตัวเองให้คนภายนอกรู้จัก เพราะต้องการความเป็นส่วนตัว แต่ในความจริงบุคคลนั้นมีแบรนด์เป็นของตัวเองอยู่ จากการรับรู้ตัวของผู้อื่นที่มีต่อบุคคลนั้นซึ่งจุดนี้จำเป็นต้องมีการควบคุมดูแลและจัดการกับแบรนด์ในบุคคลด้วย เริ่มตั้งแต่การให้คำนิยามกับแบรนด์ตัวเอง การสื่อสารกับแบรนด์อย่างต่อเนื่อง และหลีกเลี่ยงการทำลายแบรนด์ของตัวเอง” นางเบรนดา กล่าว
นายสมาน พงศาเจริญนนท์ ผู้อำนวยการบริหารของบริษัท มิเนอว่า ดีเวลล็อปเมนท์ และรองประธานสมาคมหมากรุกสากลแห่งประเทศไทย ในฐานะผู้เชี่ยวชาญด้านการบริหารจัดการองค์กร กล่าวหัวข้อ “วอตช์ เดอะ บับเบิล” ว่าการนำองค์กรให้อยู่รอดได้ในทุกภาวการณ์หรือช่วงเศรษฐกิจชะลอตัว องค์กรหรือผู้นำจะต้องมองหาสัญญาณ (Sign) ที่เหมาะสม เปรียบเหมือนกับเรือดำน้ำที่กำลังจมลงและมีฟองน้ำ (บับเบิล) ลอยขึ้นมา เช่นเดียวกับสภาพเศรษฐกิจปัจจุบันและคนในเรือมีอาการสับสน(เวอร์ติโก) ซึ่งจำเป็นต้องมองหาทางออกของปัญหาให้เจอจากประสบการณ์ด้วยสติขององค์กรธุรกิจนั้นๆ ต้องมองปัญหาให้ชัด จากนั้นหาทางตัดต้นทุนไม่จำเป็น อย่าตัดค่าใช้จ่ายที่จำเป็น เพราะจะกระทบรายได้กำไรประสิทธิภาพงาน
ทั้งนี้จากสภาพเศรษฐกิจในปัจจุบัน พบว่าสิ่งสังเกตุของผู้ประกอบการหลายรายมักเอาตัวรอดด้วยการตัดค่าใช้จ่ายทุกอย่าง ซึ่งอาจตัดได้ทั้งถูกและผิด ซึ่งอย่างหลังอาจเป็นการตัดอนาคตทางธุรกิจนั้นๆได้ด้วยเช่นกัน จากปัจจุบัน กำไร คือ สิ่งที่องค์กรต้องการ ด้วยแนวทางปัจจุบันมีทั้งการหักค่าใช้จ่ายบางส่วนออกไปเพื่อสร้างกำไร ซึ่งเป็นทั้งการหักค่าใช้จ่ายที่แท้จริงและค่าใช้จ่ายที่สูญเสีย ซึ่งองค์กรต้องวิเคราะห์ฟองอากาศที่ลอยออกมาให้ได้ว่า เป็นการตัดต้นทุนค่าใช้จ่ายที่ถูกด้านหรือไม่ เพราะหากไปหักค่าใช้จ่ายที่แท้จริงก็จะไม่ได้กำไร ดังนั้นการพัฒนาบริหารทรัพยากรมนุษย์ในองค์กร ให้ทำงานได้อย่างมีประสิทธิภาพ ลดขั้นตอนการทำงานซ้ำซ้อน ฯลฯ เพื่อลดการสูยเสีญเวลาในการทำงาน จะช่วยเพิ่มโอกาสให้กับองค์กร
“ภาวะเศรษฐกิจในขณะนี้ องค์กร หรือเจ้าของสินค้าต้องทำทั้งรักษาฐานลูกค้าเดิมด้วยการทำความเข้าใจมากขึ้น และการช่วงชิงลูกค้าด้วยการพัฒนาสินค้าให้เหมาะสม ซึ่งเป็นวิธีหนึ่งในการสร้างกำไรให้กับองค์กร แต่หากตัดค่าใช้จ่ายที่จำเป็นทิ้งไป อาจทำให้ธุรกิจนั้นๆหยุดนิ่ง ก็มีความเป็นไปได้ จุดนี้ต้องวิเคราะห์หรือมองฟองสบู่ให้ออก” นายสมาน กล่าว